SL Uradni list Evropske unije C 459/28

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 459/12)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„NOVAC AFUMAT DIN ŢARA BÂRSEI“

EU št.: RO-PDO-0005-01183 – 20.11.2013

ZOP ( ) ZGO ( X )

1. Ime

„Novac afumat din Ţara Bârsei“

2. Država članica ali tretja država

Romunija

3. Opis kmetijskega proizvoda ali živila

3.1 Vrsta proizvoda

Skupina 1.7 Sveže ribe, mehkužci in raki ter iz njih pridobljeni proizvodi

3.2 Opis proizvoda, za katerega se uporablja ime iz točke 1

„Novac afumat din Ţara Bârsei“ je prekajen ribji filet, pridobljen iz vrste sivi tolstolobik (Arystichthys nobilis). Na trg se daje dimljen.

Organoleptične značilnosti

Videz:

— dimljeni ribji fileti s težo 100–400 g,

— dimljeni ribji fileti z gladko površino brez razbarvanja ali raztrgani.

Barva:

— zlata na kožni strani,

— rdečerjava na mesnati strani.

Aroma in okus:

— brez arome ali okusa po mulju, naplavinah ali travi,

— posebna aroma po vroče dimljeni ribi.

Fizikalno-kemijske lastnosti

Natrijev klorid: največ 5 %

Vsebnost vlage: 65–75 %

Proteini: najmanj 11 %

Maščoba: največ 4 %

3.3 Krma (samo za proizvode živalskega izvora) in surovine (samo za predelane proizvode)

Sivi tolstolobik se večinoma hrani z zooplanktonom, pa tudi z manjšimi količinami planktonskih alg in žuželk ali ličink žuželk.

Sivi tolstolobik je surovina za končni proizvod „Novac afumat din Ţara Bârsei“, ki se pridobi po koncu triletnega rastnega cikla v ribogojnicah znotraj opredeljenega geografskega območja. Riba se izbere izmed rib s težo 1 200 do 2 000 g.

3.4 Posebne faze proizvodnje, ki jih je treba izvajati na opredeljenem geografskem območju

Vsi koraki v proizvodnem postopku, s katerimi pridobivajo „Novac afumat din Ţara Bârsei“, se odvijajo znotraj opredeljenega geografskega območja. Proizvodnja rib „Novac afumat din Ţara Bârsei“ vključuje naslednje faze: gojenje sivega tolstolobika, prevzem (priprava in shranjevanje), predhodna obdelava (strganje, odstranitev glave, odstranitev notranjih organov in čiščenje), filetiranje, soljenje, dimljenje in zorenje ribe.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

—

4. Jedrnata opredelitev geografskega območja

Geografsko območje obsega upravna ozemlja občin: Dumbrăvița, Feldioara, Hălchiu, Bod in Hărman. Občine se nahajajo v nižinah reke Olt in mejijo na: upravno mejo občine Măierus na severu, reko Olt na vzhodu, upravno ozemlje občine Prejmer na jugovzhodu, upravni ozemlji Brașov in Sânpetru na jugu, upravno ozemlje Codlea na jugozahodu, gorovje Perșani na zahodu in upravno ozemlje občine Crizbav na severozahodu.

5. Povezava z geografskim območjem

Naravni dejavniki

Podzemna voda:

V hidrogeološkem smislu lahko na območju v apnenčastih skalah najdemo vodonosnike, na obrobju globeli Bârsei pa se nahaja konglomerat. Voda se v hidrografsko omrežje dovaja prek zarez in lukenj, skozi katere teče voda iz atmosferskih padavin (dež, sneg), ter prek pobočij s številnimi izviri. Voda v potokih, ki tečejo skozi območja s trdimi silikatnimi kamninami, je bistra in pH-nevtralna, kar je optimalno za razvoj sivega tolstolobika.

Tla:

Čeprav se opredeljeno geografsko območje nahaja na gorskem območju, ima nekatere značilnosti ravnin. Ribogojnice na opredeljenem geografskem območju imajo hidromorfna tla z močvirji (glejzol, črna prst) in klimo-hidromorfna tla (travniška tla), ki so ugodna za razvoj organizmov, s katerimi se hrani ta vrsta ribe.

Zavarovana kmetijska območja:

Proizvodnja „Novac afumat din Ţara Bârsei“ je tesno povezana s svojim krajem izvora na opredeljenem območju, kjer lahko zaradi naravne bližine naplavne ravnice reke Olt in njenih pritokov najdemo vodne vire, ki so bistvenega pomena za gojenje rib.

Stopnja proizvodnje in kakovost sivega tolstolobika je še večja zaradi tal, na katerih so zgrajene ribogojnice, ter raznolikosti in kakovosti naravnih virov za krmo.

Človeški dejavniki

Sivi tolstolobik je zaradi velikega donosa (300 kg/ha) primeren za obdelavo in shranjevanje. Ena izmed metod predelave je vroče dimljenje, ki ima zelo dolgo tradicijo.

Večina dejavnosti, povezanih s proizvodnjo „Novac afumat din Ţara Bârsei“, je izvedenih ročno. To pomeni, da imajo izkušnje in strokovno znanje lokalnih prebivalcev pomembno vlogo.

Kot del faz proizvodnje se uporabljajo lokalne tehnike soljenja in dimljenja, ki opredeljujejo značilnosti proizvoda.

Posebnosti proizvoda

Posebne lastnosti rib „Novac afumat din Ţara Bârsei“ so:

— nizka vsebnost maščobe (manj ali enako 4 %) v primerjavi z ribami, ki so gojene na drugih ribogojskih področjih zunaj geografskega območja, in sicer zaradi počasnejše stopnje rasti sivega tolstolobika v vodah z nižjimi temperaturami (z najvišjo poletno temperaturo 24 °C),

— kompaktna struktura fileta, ki je rezultat hrane za ribe; kakovost planktona določajo naravni dejavniki, ki so značilni za to območje, in sicer čista voda in hidromorfna tla – ta spodbudijo razvoj organizmov, iz katerih sestoji hrana za to ribjo vrsto,

— prijetna aroma, pridobljena z metodo vročega dimljenja z uporabo bukove žagovine iz opredeljenega geografskega območja,

— fileti, pridobljeni iz sivega tolstolobika zunaj geografskega območja, imajo navadno dvoletni rastni cikel in tehtajo več kot 4 000 g.

Lastnosti proizvoda določajo naravni dejavniki opredeljenega geografskega območja. K posebni naravi proizvoda odločilno prispeva kombinacija naravnih dejavnikov in tehničnih izkušenj pri gojenju rib in dimljenju filetov.

Ljudje, ki živijo na tem področju, se že od nekdaj ukvarjajo z ribolovom in metodami shranjevanja rib, vključno z vročim dimljenjem z uporabo bukove žagovine. Postopek shranjevanja sledi tradiciji vročega dimljenja. Postopek dimljenja in kuhanja se odvija v komori pri temperaturi 75–80 °C, pri čemer sredica proizvoda pri 25-odstotni vlažnosti za najmanj pet minut doseže temperaturo 70 °C.

Značilnosti vroče dimljenega fileta sivega tolstolobika cenijo potrošniki na specializiranih trgovinskih sejmih.

Sklic na objavo specifikacije

(drugi pododstavek člena 6(1) te uredbe)

www.madr.ro

http://www.madr.ro/docs/ind-alimentara/produse-traditionale/caiet-sarcini-novac-afumat-din-tara-barsei-igp-.pdf

(1) UL L 343, 14.12.2012, str. 1.